CELEX: 32017D1599
Language: bg
Date: 2017-09-13 00:00:00
Title: Решение (ЕС) 2017/1599 на Европейския парламент и на Съвета от 13 септември 2017 година относно мобилизирането на средства от фонд „Солидарност“ на Европейския съюз за оказване на помощ на Италия

23.9.2017   
            
            
               BG
            
            
               Официален вестник на Европейския съюз
            
            
               L 245/3
            
         РЕШЕНИЕ (ЕС) 2017/1599 НА ЕВРОПЕЙСКИЯ ПАРЛАМЕНТ И НА СЪВЕТА
   от 13 септември 2017 година
   относно мобилизирането на средства от фонд „Солидарност“ на Европейския съюз за оказване на помощ на Италия
   ЕВРОПЕЙСКИЯТ ПАРЛАМЕНТ И СЪВЕТЪТ НА ЕВРОПЕЙСКИЯ СЪЮЗ,
   като взеха предвид Договора за функционирането на Европейския съюз,
   като взеха предвид Регламент (ЕО) № 2012/2002 на Съвета от 11 ноември 2002 г. за създаване на фонд „Солидарност“ на Европейския съюз (1), и по-специално член 4, параграф 3 от него,
   като взеха предвид Междуинституционалното споразумение от 2 декември 2013 г. между Европейския парламент, Съвета и Комисията относно бюджетната дисциплина, сътрудничеството по бюджетни въпроси и доброто финансово управление (2), и по-специално точка 11 от него,
   като взеха предвид предложението на Европейската комисия,
   като имат предвид, че:
   
               (1)
            
            
               Фонд „Солидарност“ на Европейския съюз (наричан по-долу „Фондът“) има за цел да се осигури възможност на Съюза да реагира по бърз, ефективен и гъвкав начин на извънредни ситуации, с цел да се покаже солидарност с населението на регионите, засегнати от природни бедствия.
            
         
               (2)
            
            
               Съгласно член 10, параграф 1 от Регламент (ЕС, Евратом) № 1311/2013 (3) на Съвета максималната годишна сума, която Фондът не може да надхвърля, е 500 милиона евро (по цени от 2011 г.). Цялата неизразходвана отпусната през 2016 г. сума беше пренесена за следващата година в съответствие с член 10, параграф 1 от Регламент (ЕС, Евратом) № 1311/2013, и беше частично използвана през април 2017 г. Отпуснатата сума за 2017 г. все още не беше използвана.
            
         
               (3)
            
            
               На 16 ноември 2016 г. Италия подаде заявление за мобилизиране на средства от Фонда след земетресението, засегнало областите Абруцо, Лацио, Марке и Умбрия на 24 август 2016 г. Последващи земетресения засегнаха допълнително поразените преди това области и значително повишиха равнището на по-рано докладваните вреди. Италия подаде окончателното си заявление на 15 февруари 2017 г. с преразгледани оценки, включващи всички вреди, нанесени между 24 август 2016 г. и 18 януари 2017 г.
            
         
               (4)
            
            
               Заявлението на Италия отговаря на условията за отпускане на средства от Фонда, определени в член 4 от Регламент (ЕО) № 2012/2002.
            
         
               (5)
            
            
               Поради това Фондът следва да бъде мобилизиран, за да се предостави финансова помощ на Италия.
            
         
               (6)
            
            
               Тъй като сумата, която може да бъде мобилизирана за 2017 г., не е достатъчна да покрие пълното подпомагане, разликата следва по изключение да се финансира чрез годишната сума, налична за 2018 г., както е предвидено в член 10, параграф 2 от Регламент (ЕС, Евратом) № 1311/2013.
            
         
               (7)
            
            
               За да се сведе до минимум времето за мобилизиране на средства от Фонда, настоящото решение следва да се прилага от датата на приемането му,
            
         ПРИЕХА НАСТОЯЩОТО РЕШЕНИЕ:
   Член 1
   За общия бюджет на Съюза за финансовата 2017 година фонд „Солидарност“ на Европейския съюз се мобилизира за предоставянето на сумата от 1 196 797 579 EUR на Италия под формата на бюджетни кредити за поети задължения и за плащания.
   Член 2
   Настоящото решение влиза в сила в деня на публикуването му в Официален вестник на Европейския съюз.
   То се прилага от 13 септември 2017 година.
   
      Съставено в Страсбург на 13 септември 2017 година.
      
         
            За Европейския парламент
         
         
            Председател
         
         A. TAJANI
      
      
         
            За Съвета
         
         
            Председател
         
         M. MAASIKAS
      
   
   
      (1)  ОВ L 311, 14.11.2002 г., стр. 3.
   
      (2)  ОВ C 373, 20.12.2013 г., стр. 1.
   
      (3)  Регламент (ЕС, Евратом) № 1311/2013 на Съвета от 2 декември 2013 г. за определяне на многогодишната финансова рамка за годините 2014—2020 (ОВ L 347, 20.12.2013 г., стр. 884).